  Виталий Пронин Вить ар талэсь азьло республикаямы нырысьсэ кутэмын вал сюрес вылын мынон-ветлонэз умоятонъя программа.Куинь ар ӵоже Югдурез утёнъя министерстволы Удмуртилэн бюджетысьтыз висъяськиз 30 миллион манет. Эшшо 35 миллион манет вуиз федерал кисыысь. Та чотын сюресъёс вылын югдур тупатскиз - шуккиськон учыръёсын бырисьёслэн лыдзы огвыллем возиськиз.2011-тӥ арын выль программа кутӥзы. Машина нелькиськон учыръёс кулэсмизы. Со дыре ик питран улын адями бырон учыръёс, ӧжытгес луэм интые, чутрак йылӥзы. Ӵапак 2011-тӥ-2013-тӥ аръёслы чаклам программалэсь быдэсъяськемзэ чаклазы Кун Кенешлэн берло ортчем Президиумаз.Республикаысь полицилэн кивалтӥсезлэн воштӥсез Сергей Козлов верамъя, сюрес вылын югдур уродмиз инспекторъёсты ужысь кулэстэмен валче. Кылем арын полициын реформа йылпумъяськиз - Ижысь сюресъёс но федерал трассаос вылэ кылиз 300 инспектор. Валамон, выльдӥськонъя чакламын вал кыӵе ке тупась учыръёсын адямиез воштыны компьютерен. Кылсярысь, сюресъёсты чакланы луэ нимысьтыз камераосын. Таӵе автоматической центръёс Удмуртиын кӧня ке басьтэмын ик, но соос тырмыт ӧвӧл.Кун Кенешысь Бюджетъя, вытъя но коньдон ужпумъёсъя ялан ужась комиссилэн тӧроез Софья Широбокова дурбасьтӥз полициысь полковниклы. Уго бускель улосъёсын ик сюрес вылын мынон-ветлонэз чаклась центръёс кемалась пуктылӥзы ни. Асьме республикамы та удысъя укыр бере кыле. Бюджетэ ватсаса вуись коньдон чотын 2011-тӥ-2013-тӥ арлы чаклам программаез тыро-пыдо быдэсъяно. Уката ик Удмуртилэн котькуд сётэм 1 манетэз вӧзы федерал бюджетысь сомында ик висъяськоз.Кылем арын машина шуккиськон учыръёс кулэсмизы. Со дыре ик авариосын бырисьёс ар пумозь 16 процентлы йылӥзы. Улонысь кошкиз 294 мурт, пӧлысьтызы 27-ез - нылпиос. Полковник Сергей Козлов пусъе: 70 процентэз авариос тупало городъёсын но ёросъёсын. Югдурез умоятыны быгатысалзы фото но видео амалэн ужась камераос. Соин республикаысьтымы МВД-ен ӵош Кун Кенешысь Нациосын ужан политикая, кышкытлыклэсь утиськонъя но регламентъя ялан ужась коммиссия куре Правительствоез тросгес коньдон висъяны. Кылсярысь, ДПС-ъя службаын ужасьёс ар ӵоже 200 миллион манет тыр штрафъёс гожто. Бюджетэ вуись тыриськонъёслэсь 10 процентсэ - 20 миллион манетэз - чаклано ГИБДД-е выль ужан тӥрлык басьтыны, шуэ ялан ужась комиссилэн тӧроез Александр Фоминов.Сюрес вылын мынон-ветлонэз умоятонъя программа пумысен депутатъёс но, чиновникъёс но огымысь кадь верало: та уж кулэ. Туннэ шаерамы улӥсьёс ичи кылё сюлэм но сэр висёнъёсын сэрен, кыкетӥ интыын - машина шуккиськон учыръёсын, куинетӥын - курыт юонъёсын йырин.Елена Скворцова. Теги: Полиция СофьяШиробокова  